RESOLUCIÓN do 1 de setembro de 2005 pola que se aproba a convocatoria ordinaria para a avaliación ou informe para a contratación como profesor universitario polas universidades integrantes do sistema universitario de Galicia e se abre o prazo para a presentación de solicitudes.
AXENCIA PARA A CALIDADE DO SISTEMA UNIVERSITARIO DE GALICIA — III. OUTRAS DISPOSICIÓNS — 07/09/2005

A Axencia para a Calidade do Sistema Universitario de Galicia (ACSUG) ten atribuída, dentro do ámbito da súa comunidade autónoma, a competencia para realizar as avaliacións e informes das actividades docentes, investigadoras e de xestión (previstas tanto pola Lei orgánica 6/2001, do 21 de decembro, de universidades, nos seus artigos 50, 51, 52 e 72; como no Decreto autonómico 266/2002, do 6 de setembro, de contratación de profesorado universitario, nos seus artigos 5 a 7), para poder ser contratado como profesor axudante doutor, profesor colaborador, profesor contratado doutor, e profesor de universidade privada polas universidades do SUG.
Coa aprobación da orde da Consellería de Educación e Ordenación Universitaria, do 23 de xuño de 2004 pola que se aproba o protocolo de avaliación e informe para a contratación de profesorado polas universidades integrantes do sistema universitario de Galicia, e da Orde do 18 de agosto de 2005 pola que se establecen os requisitos e criterios que outorgan, en determinados supostos, a cualificación automática para ser contratado como persoal docente e investigador polas universidades de Galicia nas figuras de profesor contratado doutor, profesor de universidade privada, profesor axudante doutor e profesor colaborador, complétase o sistema para avaliar ou informar as actividades docentes, investigadoras e de xestión, para a contratación do profesorado, establecido a través do Decreto 270/2003, do 22 de maio, regulador da ACSUG e na Orde do 1 de abril de 2003 que aproba os criterios xerais de informe e avaliación.
De conformidade co establecido na primeira orde mencionada, o presidente da ACSUG, escoitado o Consello de Dirección da ACSUG, convocará mediante resolución a apertura do prazo para a presentación de solicitudes de avaliación ou informe para a contratación de profesorado polas universidades da Comunidade Autónoma de Galicia, polo que unha vez reunido o Consello de Dirección, na súa virtude,
RESOLVE:
Primeira.-Obxecto.
Aprobar a convocatoria e abrir o prazo para a presentación de solicitudes por parte dos interesados que desexen obter a avaliación ou o informe exixidos
para poder ser contratados como persoal docente e investigador por algunha das universidades integrantes do sistema universitario de Galicia (SUG), como profesor contratado doutor, profesor de universidade privada, profesor axudante doutor e profesor colaborador, de conformidade co disposto na Lei orgánica 6/2001, do 21 de decembro, de universidades e no Decreto 266/2002, do 6 de setembro, de contratación de profesorado universitario, e que debe emitir a Axencia para a Calidade do Sistema Universitario de Galicia (ACSUG).
Segunda.-Destinatarios.
Poderán presentar a súa solicitude todas aquelas persoas que de conformidade co establecido na Lei orgánica 6/2001, do 21 de decembro, de universidades, e no Decreto 266/2002, do 6 de setembro, de contratación de profesorado universitario, queiran obter a avaliación ou o informe necesario para seren contratados por algunha das universidades de Galicia nas figuras contractuais de profesor contratado doutor, profesor de universidade privada, profesor axudante doutor e profesor colaborador, e non se atopen en ningún dos suposto regulados nos artigos dous, tres e catro da Orde do 18 de agosto de 2005 (DOG do 1 de setembro) pola que se establecen os requisitos e criterios que outorgan, en determinados supostos, a cualificación automática para ser contratado como persoal docente e investigador polas universidades de Galicia nas figuras de profesor contratado doutor, profesor de universidade privada, profesor axudante doutor e profesor colaborador.
2. Cando algunha das persoas que se atopen nos supostos regulados nos artigos dous, tres e catro da orde citada no parágrafo anterior, solicite a avaliación ou informe á Axencia para a Calidade do Sistema Universitario de Galicia, esta, unha vez percibida desta circunstancia, arquivará a solicitude comunicándolle ao interesado a non procedencia da avaliación ou informe solicitado.
Terceira.-Solicitudes.
1. As solicitudes de avaliación ou informe, de conformidade co disposto no artigo 13 do Decreto 270/2003, do 22 de maio, regulador da ACSUG, poderán presentarse en calquera dos rexistros relacionados no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, e deberán indicar para cal ou cales das modalidades contractuais solicitan a avaliación ou informe. No caso de que se solicite a avaliación ou informe para máis dunha figura contractual, farase na mesma solicitude.
2. As solicitudes, dirixiranse ao presidente do Consello de Dirección da Axencia para a Calidade do Sistema Universitario de Galicia e, sen prexuízo do establecido na base seguinte, presentaranse no modelo normalizado que se publica para o efecto como anexo I a esta convocatoria.
Cuarta.-Presentación da documentación, número de copias e cotexo.
1. Os interesados coa súa solicitude deberán presentar a seguinte documentación:
-Modelo normalizado de instancia que se publica para o efecto como anexo I.
-Fotocopia de documento acreditativo da personalidade do solicitante (DNI ou equivalente).
-Titulación exixida pola Lei orgánica 6/2001, do 21 de decembro, para poder optar á figura contractual de que se trate.
-Currículum vitae, que deberá cubrirse no modelo normalizado que se publica para o efecto como anexo II.
-Documentación acreditativa dos méritos currículares a que se faga mención.
2. O modelo de instancia (anexo I) e de curriculum vitae (anexo II) deberanse cubrir en formato dixital, na aplicación informática a que se poderá acceder na páxina web www.acsug.es. Unha vez cubertos estes documentos en formato dixital, deberanse de imprimir e, asinados debidamente, xunto cos demais documentos que se relacionan no punto anterior, deberanse presentar por duplicado ante a axencia, do xeito que se establece na base terceira.
Achegaranse unicamente dúas copias completas de todos os documentos relacionados, con independencia do número de figuras contractuais para as que se solicite a avaliación ou informe.
3. Deberase cotexar toda a documentación de que se dispoña dun documento orixinal, como títulos de doutoramento, licenciado, arquitecto, diplomado, arquitecto técnico e enxeñeiro técnico; títulos de másters; certificado do expediente académico; documentos acreditativos de premios extraordinarios; certificados de cursos, seminarios e de asistencia a congresos; credenciais de bolsas, contratos laborais, ou calquera outro achegado polo solicitante de utilidade para a resolución da convocatoria.
As copias dos libros, artigos e demais publicacións non será necesario cotexalas, e será suficiente con entregar unha copia da primeira e última folla, índice e folla onde figure o ISBN, ISSN, depósito legal, etc. Presentarase un certificado da editorial ou organismo, responsable da publicación, no caso de traballos aceptados e pendentes de publicación, sendo preciso neste caso, o cotexo do dito certificado.
So será necesario cotexar unha das dúas copias que se presenten, tendo en conta que a restante é copia exacta da cotexada e que o interesado asina unha declaración facéndose responsable no propio currículum vitae da veracidade dos datos e da documentación achegada, pola que asume as consecuencias que se deriven das inexactitudes que puidesen figurar.
Quinta.-Emenda e mellora da solicitude.
1. A ACSUG comprobará que as solicitudes presentadas en prazo cumpran cos requisitos exixidos no artigo 4 da Orde do 23 de xuño de 2004, da Consellería de Educación e Ordenación Universitaria, pola que se aproba o protocolo de avaliación e informe para a contratación de profesorado polas universidades integrantes do sistema universitario de Galicia (DOG do 5 de xullo de 2005).
2. Será necesario presentar como mínimo a seguinte documentación:
-Modelo normalizado de instancia que se publica para o efecto como anexo I, debidamente cuberto.
-Currículum vitae, cuberto no modelo normalizado que se publica para efecto como anexo II.
-Fotocopia de documento acreditativo da personalidade do solicitante (DNI ou equivalente).
-Titulación exixida pola Lei orgánica 6/2001, do 21 de decembro, para poder optar á figura contractual de que se trate.
3. Cando as solicitudes presentadas en prazo non reúnan os requisitos exixidos ou non se presenten os documentos indicados no parágrafo anterior, requirirase o interesado para que proceda á súa emenda de conformidade disposto no artigo 71 da Lei 30/1992, do 26 de novembro.
4. Rematado o prazo para a recollida de solicitudes, e unha vez admitidas estas a trámite, as correspondentes avaliacións e informes que deba emitir a ACSUG faranse conforme a documentación que achegase o interesado ata ese momento.
5. Sen prexuízo do disposto no parágrafo anterior, a ACSUG poderá requirir dos solicitantes cantas aclaracións e concrecións consideren oportunas en relación cos méritos alegados nos seus curricula.
Sexta.-Prazo.
O prazo para a presentación das solicitudes de avaliación ou informe será de 40 días naturais contados desde o día seguinte ao da publicación desta resolución no Diario Oficial de Galicia.
Sétima.-Procedemento de avaliación e informe.
1. Unha vez asignadas pola ACSUG os curricula dos solicitantes ao comité de asesores expertos que lle corresponda, atendendo ao criterio indicado no artigo 8 da Orde do 23 de xuño de 2004 (DOG do 5 de xullo), avaliará os curricula asignados, de conformidade e en función do disposto no protocolo e baremos de avaliación establecidos pola Orde do 23 de xuño, da Consellería de Educación e Ordenación Universitaria, pola que se aproba o protocolo de avaliación e informe para a contratación de profesorado polas universidades integrantes do sistema universitario de Galicia (títulos II e III).
A avaliación dos curricula, en cada figura contractual que o interesado solicitase, deberase emitir por consenso da maioría dos membros do comité, e deberá de estar motivada no caso de ser negativa.
2. En vista das avaliacións emitidas polos comités de asesores expertos, a CGIACA emitirá a proposta motivada de informe ou avaliación de cada unha das solicitudes avaliadas.
Oitava.-Acordos de avaliación ou informe.
As propostas motivadas emitidas pola CGIACA serán vinculantes para o Consello de Dirección da ACSUG, que de conformidade con elas, adoptará os correspondentes acordos.
Os acordos do Consello de Dirección, tamén motivados, serán notificados de conformidade co establecido no artigo 89 da Lei 30/1992, a cada solicitante, persoal e directamente, no prazo máximo dos seis meses seguintes ao da presentación da solicitude.
Novena.-Efectos da avaliación ou informe.
1. Os informes favorables ou as avaliacións positivas non teñen prazo de caducidade unha vez obtidos, e terán validez para as universidades integrantes do sistema universitario de Galicia ou as do sistema universitario doutra comunidade autónoma que teñan subscrito un convenio previo coa Comunidade Autónoma de Galicia.
2. Se os informes son desfavorables ou as avaliacións negativas, poderase volver solicitar unha nova avaliación ou informe unha vez transcorridos seis meses desde a notificación da referida avaliación ou informe negativo. Esto non impide solicitar a avaliación ou o informe para outra figura contractual distinta da que resultase negativa ou desfavorable, sen que neste caso este prazo de seis meses sexa de aplicación.
Décima.-Recurso.
Os acordos do Consello de Dirección esgotan a vía administrativa polo que de conformidade co disposto no artigo 116 da Lei 30/1992 poderán ser recorridos en reposición ante o mesmo órgano que os ditou ou ser impugnados directamente perante a xurisdición contencioso-administrativa.
Undécima.-Entrada en vigor.
Esta resolución producirá efectos a partir do día seguinte ao da súa publicación no Diario Oficial de Galicia.
Santiago de Compostela, 1 de setembro de 2005.
Manuel Cecilio Díaz y Díaz
Presidente do Consello de Dirección da Axencia
para a Calidade do Sistema Universitario de Galicia
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA